মৌসুমের বাকি অংশের জন্য নিষিদ্ধ কেইতা
বায়ার লেভারকুজেনের বিপক্ষে জায়গা হবে না শুরুর একাদশে, জেনে গিয়েছিলেন নাবি কেইতা। বুন্ডেসলিগার ম্যাচটি খেলতে দলের সঙ্গে তাই আর গেলেন না ভার্ডার ব্রেমেনের এই মিডফিল্ডার! এই জন্য তাকে মৌসুমের বাকি অংশের জন্য নিষিদ্ধ করল তার ক্লাব। গত রোববার লেভারকুজেনের মাঠে খেলে ব্রেমেন। বুন্ডেসলিগার ম্যাচটি ৫-০ গোলে হারে তারা। তাদের বিপক্ষে জিতে প্রথমবারের মতো লিগ শিরোপা ঘরে তোলে লেভারকুজেন।
দলের সঙ্গে ম্যাচটি খেলতে না যাওয়া কেইতাকে কেবল নিষিদ্ধই করেনি ব্রেমেন, তাকে করা হয়েছে জরিমানাও। জার্মান ক্লাবটি মঙ্গলবার জানিয়েছে, ২৯ বছর বয়সী গিনির এই ফুটবলার দলের সঙ্গে আর অনুশীলন করবেন না। এদিন ব্রেমেনের পেশাদার ফুটবলের প্রধান ফ্রেটস বলেছেন, কেইতার আচরণ সহ্য করার মতো ছিল না। “ক্লাব হিসেবে নাবির আচরণ আমাদের জন্য সহ্য করার মতো নয়। এই কাজের মাধ্যমে সে তার দলকে হতাশ করেছে এবং নিজেকে দলের উপরে রেখেছে। আমরা এমনটা হতে দিতে পারি না।”
লিভারপুলের সঙ্গে চুক্তি শেষে ২০২৩ সালে ব্রেমেনে যোগ দেন কেইতা। কিন্তু এখন পর্যন্ত দলে নিয়মিত হতে পারেননি তিনি। জার্মান ক্লাবটির হয়ে এখন অবধি খেলেছেন কেবল পাঁচটি ম্যাচ। বুন্ডেসলিগার পয়েন্ট টেবিলে দ্বাদশ স্থানে আছে ব্রেমেন। আগামী রোববার তৃতীয় স্থানে থাকা স্টুটগার্টের মুখোমুখি হবে তারা।

বুন্ডেসলিগার ম্যাচ খেলতে দলের সঙ্গে না যাওয়ায় তাকে এই শাস্তি দিয়েছে ভার্ডার ব্রেমেন।